Morten Bødskov (S), 2012-11-29:
Som sagt er det regeringens opfattelse, at de steder, hvor der måtte forekomme afpresning, skal der sættes ind over for det.
Dem, der står bag det, er personer, der skal forfølges.
De skal straffes for det, og vi skal alle sammen skulder ved skulder tage stærkest muligt afstand fra det fænomen, som vi står over for.
Ja, det er der.
Er det et problem, som betyder, at København er Napoli?
Nej, det er det heldigvis ikke.
Gør politiet noget ved det?
Fortjener dem, der er stået frem, et skulderklap?
Det gør de bestemt.
Hvorfor gør de det?
Det gør de, fordi det er den bedste vej til at få skabt fokus på det her problem, i det omfang det måtte være der.
For står folk frem og fortæller om modbydelighederne, er det med til at sætte fokus på dels problemet, dels hvem der står bag, og det giver os alle sammen bedre muligheder for at håndtere det her. Jeg synes, at vi skylder at sætte lidt mere fokus på politiets indsats her i dag.
Jeg synes ikke, at vi kan gå fra den her debat i dag uden at have givet politiet den ros, de fortjener for den meget massive indsats, som de gør.
Københavns Politi har været genstand for debatten også her i dag, og jeg synes, at det bør understreges, at Københavns Politi gør en meget stor indsats målrettet de miljøer, hvor der er problemer.
Det gælder både i deres efterforskningsmæssige indsats, og det gælder i den operative indsats, de gør, hvor der er fokus på problemerne med afpresning.
Hvad gør Københavns Politi?
Proaktivt henvender de sig og forhører sig hos restaurations- og forretningslivet i udsatte boligområder.
Hvorfor?
Ja, for at afdække mørketal, som der også har været debat om.
De udleverer action cards i de områder, hvor det her fænomen kunne finde sted eller har fundet sted, og her er kontaktnumre til politiets ressourcepersoner inden for det her område angivet.
Det er klart, at man tager de her sager alvorligt.
Man har fokus på problemet i den indsats, som i øvrigt finder sted i de særlig udsatte boligområder.
Man har en orientering og en briefing af de operative enheder, selvfølgelig med stærk fokus på lokalpolitiet, Din Betjent, operativ bandesektion og specialpatruljer, om mulige forhold om afpresning.
Der er en tæt kommunikation med forretnings- og restaurationsmiljøet om støtte og opbakning til at foretage anmeldelse af afpresning til politiet.
Det er bare nogle af de initiativer, som politiet har iværksat.
Så jeg synes ikke, at vi kan forlade debatten her i dag uden rent faktisk at rose politiet for den meget fornemme indsats, de gør.
Derfor skal det også være mine afsluttende bemærkninger.
Dem, der har stået frem her, særlig ejeren af Café Viking, som har foranlediget debatten, fortjener et stort skulderklap for det, hun har gjort.
Det har sat fokus på et problem.
Det har gjort, at politiet også kan fokusere deres indsats på området yderligere.
Hr. Tom Behnke roste også meget rigtigt systemet for hurtigt og effektivt at have fået fat i den pågældende person.
Det synes jeg også fortjener ros.
Så er der et problem?
Det er der, men som sagt er København ikke Napoli.
Har politiet fokus på det?
Det har de.
Går de målrettet til værks?
Fortjener dem, der står frem og fortæller om det her, et skulderklap?
Ja, det er regeringens klare opfattelse, at de gør det.
Når man lytter lidt til debatten, kan man godt få den opfattelse, at der ikke sker noget.
Nu har jeg så forsøgt at beskrive, hvad politiet rent faktisk gør, også proaktivt.
Virkeligheden er jo den, at med den her regering, der nu er kommet til, har indsatsen over for det her spørgsmål, som relaterer sig til rocker- og bandegrupperinger, aldrig nogen sinde været mere målrettet, mere fokuseret og mere prioriteret, end den er på nuværende tidspunkt.
Der er jeg glad for, at de to partier, som har været særlig aktive i spørgsmålet i dag, også er med i aftalen om politiets økonomi, hvor vi jo bl.a. har valgt at fokusere særlig på rocker- og bandekriminalitet og på, at indsatsen herimod skal forstærkes.